中秋無月感而作歌
作者：鄧深
朝代：宋

paragraphs: 天時相催日如流，今夕何夕云中秋。
不見佳月默有感，試走退筆書其由。
去年此時汝川客，一病纏綿真險厄。
貪生强樂寸心酸，與死爲鄰片紙隔。
破窗髣髴光朦朧，推枕起來呼小童。
問云月高今幾尺，答以雲生俄滅蹤。
擁衾獨坐謾空想，縱有桂華未能賞。
重城幾許追歡娛，終宴無聊徒悵望。
而今一榻烟村中，稍喜時同事不同。
世味淡薄幽意足，元和咽漱真氣充。
步屧出門舒逸興，清風灑面衣襟冷。
暗雨淅瀝作寒聲，濃雲黯黲無光影。
月兮月兮胡寡情，故向良時多不明。
無乃韜光不自滿，故能養兔得長生。
我今解悟月深意，榮華咄嗟復凋悴。
歸來塞窗仍閉門，眾人昭昭我獨昏。